Wil jy suksesvolle kinders grootmaak? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wil jy suksesvolle kinders grootmaak?
Wil jy suksesvolle kinders grootmaak?
Vrydag, April 28th, 2017
"Ons is wat ons herhaaldelik doen," sê Aristoteles. "Uitnemendheid is nie 'n daad nie, maar 'n gewoonte." Dit geld vir ons en ons kinders.
Ryk ouers gee hulle kinders 'n reusevoordeel bloot deur hulle in 'n bevoorregte buurt groot te maak. Nie almal hou van dié idee nie. Party mense sal dit dalk 'n resep vir snobisme of onsekerheid noem en inkomstesegregasie betreur. Ander sal sê dis hoe dit is, dis deur navorsing bewys en dit maak sin.
Maar kom ons fokus liewer op sewe ander goed wat byna elke ouer elke dag vir hul kinders kan doen om hulle 'n voorsprong te gee. Rachel Gillett en Drake Baer het vir Tech Insider 'n artikel geskryf met uitstekende raad wat deur navorsing gesteun word. Dit sal regtig die moeite werd wees om dit te lees.
Gee jou kinders werkies by die huis
Laat hulle die vullis uitsit, die gras sny, die skottelgoed was – dit sal nie net jou lewe makliker maak nie, maar ook jou kinders se lewens beter maak.
"Deur hulle takies te laat doen, leer dit hulle dat hulle alledaagse dinge moet doen om deel te wees van die lewe, sê Julie Lythcott-Haims, 'n voormalige dekaan van Stanford University en die skrywer van How to raise an Adult. Sy raai ouers aan om met gesag op te tree eerder as om outoritêr of permissief te wees. Skep 'n wêreld waar jou kinders respek vir gesag leer, maar nie voel of hulle versmoor word nie.
Leer hulle sosiale vaardighede
Het jy al ooit saam met mense gewerk wat sosiaal onbeholpe is? Dan sal dit waarskynlik nie vir jou verbasend wees nie dat daar met 'n 20 jaar lange studie by Penn State University en Duke University bevind is dat kinders met goeie sosiale vaardighede meer suksesvol is.
Gillett en Baer skryf: "Dit is baie meer waarskynlik dat kinders met goeie sosiale vaardighede wat sonder aansporing met hul eweknieë saamwerk, wat behulpsaam is, hul gevoelens verstaan en self probleme kan oplos, teen 25 'n graad en 'n voltydse werk sal hê as dié met beperkte sosiale vaardighede."
Stel hoë opvoedkundige verwagtinge en demonstreer dit
Die twee aanbevelings wat ons hier kombineer, hou verband met mekaar. 'n Studie by die Universiteit van Michigan toon dat jy 'n voorbeeld moet stel en jou eie opleiding voltooi as jy wil hê jou kinders moet gaan studeer. En jy moet dit deurentyd duidelik maak dat jy van hulle verwag om ook te gaan studeer.
"Dit lyk of ouers wat wil hê hulle kinders moet gaan studeer, die kinders doelbewus in daardie rigting stuur ongeag hul inkomste en ander bates," sê professor Neal Halfon van UCLA wat 6 600 kinders bestudeer het wat in 2001 gebore is.
Leer hulle om goeie verhoudings te bou
Almal van ons het al gehoor van ouers wie se huwelik misluk het, maar wat besluit het om by mekaar te bly ter wille van die kinders. Dit mag bewonderenswaardig wees, maar dis belangriker dat 'n kind 'n goeie verhouding het met elke ouer en broer of suster (as daar is).
Eerstens toon 'n studie aan die Universiteit van Illinois dat dit belangriker is dat kinders grootword in 'n huis sonder konflik as dat hul ouers saam is. Tweedens toon 'n studie van kinders wat in armoede gebore is, dat kinders wat in hul eerste drie jaar met sensitiwiteit versorg is beter op skool vaar en in hul dertigs gesonder verhoudings het en beter akademies presteer, skryf Gillett en Baer.
Maak hulle vroeg al lief vir wiskunde
Ek onthou nog hoe my ma my as kind met tafels gedril het. (Sonder grappies: "Drie maal nege? Twee maal ses? Vyf maal vyftien?") Dit het gewerk: ek is nou 'n miljoenêr. (Rêrig! Maar net in Indonesiese roepees.)
Dis belangrik om vir jong kinders voor te lees, maar wiskundevaardighede is net so belangrik. Volgens Greg Duncan van die Northwestern University toon 'n studie van 35 000 jong kinders wat vroeg al wiskundevaardighede aangeleer het dat hulle later nie net goed presteer in wiskunde nie, maar ook goed lees.
Leer hulle om sonder vrees vir mislukking te waag
Jy het waarskynlik al gelees van 'n groei-ingesteldheid en 'n vaste ingesteldheid. Kortom: jy wil hê jou kinders moet 'n groei-ingesteldheid hê. Jy wil hê hulle moet mislukking, wat ons almal soms oorkom, beskou as 'n geleentheid om te leer en te groei en nie as 'n doodloopstraat nie. Met ander woorde, moenie kwel nie. Meer nog: probeer om jou spanningsvlakke te beheer, of dan minstens die spanning wat hulle by jou sien.
Wys vir hulle werksetiek en prestasie
As jy wil hê jou kinders moet op 'n sekere manier optree, moet jy vir hulle die voorbeeld stel. (Die tweede beste manier kan wees om regtig swak op te tree en hulle uit jou foute te laat leer, maar ek sal liewer die eerste voorstel volg.)
'n Studie deur Harvard Business School toon dat kinders met ma's wat werk beter daaraan toe is as dié wie se ma's nie werk nie. Gillett en Baer skryf: "Die studie toon dat dogters met werkende ma's verder op skool vorder, meer waarskynlik 'n pos as toesighouer sal beklee en meer geld sal verdien – 23 persent meer as hul eweknieë met tuisblyma's."